Здравейте! Имам електронен фиш от 15.10.2017 г., който ми беше връчен на 14.06.2019 г. Фишът е на стойност 400 лв. В него е посочена датата на снимката, но не виждам кога е издаден, сложиха ми и дата на връчване. Искам да попитам какъв е давностния срок и пред кого мога да обжалвам? Какво бих могъл да претендирам?




Обжалване на електронен фиш
===========================

 

Здравейте, г-н Николов, 


електронният фиш подлежи на обжалване по реда на Закона за административните нарушения и наказания. Жалбата срещу електронния фиш се подава в 14-дневен срок от получаването му. В 7-дневен срок от получаване на жалбата директорът на съответната структура на Министерството на вътрешните работи, на чиято територия е установено нарушението, или оправомощено от него лице я изпраща заедно с цялата преписка на съответния районен съд, като в съпроводителното писмо посочва и доказателствата в подкрепа на обжалвания електронен фиш, както и информация за участъка от пътя с описание на мястото и географските координати, действащото ограничение на скоростта по чл. 21, посоката на движение на автомобила, разположението на автоматизираното техническо средство, неговия вид и данни за извършена метрологична проверка.  

 При плащане на глобата, наложена с електронен фиш, в 14 дневен срок от връчването се дължи 70 на сто от нейния размер. Глобата, наложена с електронен фиш, който е бил обжалван и потвърден от съда, се дължи в пълен размер.  

Накратко, по-горе посочих приложимите разпоредби от Закона за движение по пътищата. Няма как да Ви посъветвам какво следва да бъде съдържанието на жалбата, след като не съм прегледала фиша.  

Препоръчвам жалбата да бъде съставена от адвокат.


Поздрави,  

адв. Николина Митова  

0898 303092


